Publication: Magyar Közlöny
Issue: MK-1998-22 (Year: 1998, Number: 22)
Era: 1990-2004
Section: Az Országgyűlés a területfejlesztésről és a területrendezésről szóló 1996. évi XXI. törvény alapján
Paragraph Index: 107

5. Az eszközrendszer fejlesztésével kapcsolatos feladatok 5.1. A területfejlesztési politika céljait a gazdaságpolitika egészében kell érvényesíteni: — az éves költségvetések kialakításában, az ágazati és területfejlesztési programokban, valamint a jogalkotási 1998/22. szám tevékenység során figyelembe kell venni a Koncepcióban megfogalmazott feladatokat; — a területfejlesztési célkitűzések elérése érdekében a különböző elkülönített állami pénzalapokat, fejlesztési célelőirányzatokat és egyéb állami eszközöket, pénzügyi kedvezményeket összehangolva kell működtetni és felhasználni, különös tekintettel a központi támogatások térségenkénti és fejlesztési célonkénti halmozódására; — az államháztartás reformja és ezen belül az önkormányzati szabályozás továbbfejlesztése során többek között erősíteni kell a területi kiegyenlítés követelményét, indokolt esetben növelni kell a decentralizált döntési körben működő eszközöket és a térségi forrásokat; — ki kell dolgozni a területfejlesztést szolgáló forráselosztás koordinációjának rendszerét; — tovább kell fejleszteni az elbírálási, pénzügyi és számviteli rendszert, annak érdekében, hogy a fejlesztési javaslatok megítélése megalapozottabbá, a területfejlesztési pénzeszközök felhasználása átláthatóbbá, ellenőrizhetőbbé és nyilvánosabbá váljon; — a programfinanszírozásra fokozatosan át kell térni, a fejlesztési támogatásoknál prioritást kell biztosítani a területfejlesztési programmal alátámasztott pályázatoknak; — a regionális gazdaságfejlesztés elősegítésében növekvő szerepet kell vállalnia a Magyar Fejlesztési Banknak, illetve az általa és az önkormányzatok által alapított regionális fejlesztési társaságok hálózatának. A bankrendszer fejlesztésével összhangban, az állam, az önkormányzatok, a kamarák és a Magyar Vállalkozásfejlesztési Alapítvány összefogásával elő kell segíteni olyan pénzügyi szolgáltatások létrejöttét, amelyek hatékonyan segítik a régiók fejlesztését. 5.2. A regionális intézményrendszer fejlesztése: — a kiemelt térségek, melyek összehangolt tervezéséhez, rendezéséhez és fejlesztéséhez országos érdekek is fűződnek a következők: = a Budapesti agglomeráció térsége; = a kiemelt üdülőkörzetek: a Balaton, a Velenceitó—Vértes, a Tisza-tó, a Mátra—Bükk, a Dunakanyar, a Mecsek—Villány, Sopron—Kőszeg-alja térsége; = a több megyét érintő jelentős, illetve országhatáron átnyúló közös természetvédelmi területek: a Hortobágy Nemzeti Park, a Fertő—Hanság Nemzeti Park, az Aggteleki Nemzeti Park, a Duna—Dráva Nemzeti Park, a Kiskunsági Nemzeti Park, a Körös—Maros Nemzeti Park, a Duna— Ipoly Nemzeti Park, a Bükki Nemzeti Park; — a regionális gazdaságfejlesztés érdekében a következő térségekben vállalkozási övezetek kialakítása: = Salgótarján, Ózd, Zemplén, Záhony, Kunmadaras, Berettyóújfalu, Békéscsaba, Szeged—Makó, Mohács—Baja, Barcs és Lenti térségében; — a Budapesti Agglomeráció Fejlesztési Tanácsa hangolja össze a főváros és a környéki települések fejlesztési elképzeléseit egymással, valamint az országos és regionális koncepciókkal, programokkal; — kiemelt feladat a Balaton és környéke összehangolt, az idegenforgalom és a környezetvédelem szempontjait egyaránt figyelembe vevő fejlesztése, az érintett önkormányzatok koordinált együttműködésével, a Balatoni Fejlesztési Tanács keretében; — ösztönözni kell a megyei területfejlesztési tanácsok regionális szintű együttműködését, valamint bővíteni a regionális fejlesztési tanácsok tervező és szervező tevékenységét a nagyvárosok, a szomszédos tervezési és statisztikai régiókba átnyúló kistérségi társulások és területi kamarák képviselői bevonásával; — ki kell alakítani megyei információs rendszerek bázisán a régiók statisztikai megfigyelési rendszerét a következő tervezési-statisztikai régiókra: = Nyugat-Dunántúl: Győr-Moson-Sopron megye, Vas megye, Zala megye; = Közép-Dunántúl: Veszprém megye, Fejér megye, Komárom-Esztergom megye; = Dél-Dunántúl: Baranya megye, Somogy megye, Tolna megye; = Közép-Magyarország: Budapest, Pest megye; = Észak-Magyarország: Heves megye, Nógrád megye, Borsod-Abaúj-Zemplén megye; = Észak-Alföld: Jász-Nagykun-Szolnok megye, Hajdú-Bihar megye, Szabolcs-Szatmár-Bereg megye; — Dél-Alföld: Bács-Kiskun megye, Békés megye, Csongrád megye. 5.3. A területfejlesztési politika korszerű tervezési rendszerének kialakítása érdekében: — az érintett minisztériumok alakítsák ki és egyeztessék térségi fejlesztési irányelveiket, és vegyék figyelembe azokat a fejlesztési célú pénzeszközök felhasználása során, egyeztessék az Országos Területfejlesztési Tanács keretében, és értékeljék a pénzeszközök területi felhasználását; — döntően a meglévő adatgyűjtési rendszerekre alapozva, korszerű területi információs és értékelő rendszert kell kiépíteni és működtetni, megfelelő anyagi és hatásköri garanciákkal, központi pénzügyi és szakmai támogatás mellett; — az Európai Unió programkészítési gyakorlatának figyelembevételével elő kell segíteni regionális szintű tervdokumentumok összeállítását a régiókban; — erősíteni kell a területi tervezési szakemberek képzését, a hagyományos műszaki képzés mellett nagyobb hangsúlyt fektetve a társadalmi-gazdasági és ökológiai ismeretekre, valamint a speciális területi finanszírozási ismeretekre; — javítani kell a területi kutatások szervezettségét a felmerülő kérdések megoldása és az új eredmények hasznosítása érdekében. 1998/22. szám III. A területfejlesztési politika irányelvei a nemzetközi integráció elősegítése érdekében

Source: https://magyarkozlony.hu/hivatalos-lapok/cd7808d0c006d291a9d167b83a98ba4063302410/dokumentumok/73d81063c855f0989e72daeca6131f817955785e/letoltes